PRIJEDLOG

**OPĆINA KRAPINSKE TOPLICE,** Krapinske Toplice, Ulica Antuna Mihanovića 3, OIB: 97782176849, zastupana po općinskoj načelnici Gordani Jureković (u daljnjem tekstu: Davatelj koncesije)

i

**-- (**u daljnjem tekstu: Koncesionar),

a tamo gdje se zajedno spominju: Ugovorne strane

sklopili su sljedeći

**UGOVOR O KONCESIJI**

**za obavljanje javne usluge sakupljanja komunalnog otpada**

**na području Općine Krapinske Toplice**

1. **UVODNE ODREDBE**

**Članak 1.**

Ugovorne strane suglasno utvrđuju da je Davatelj koncesije proveo postupak davanja koncesije za pružanje obavljanje javne usluge sakupljanja komunalnog otpada na području Općine Krapinske Toplice, ev. br. -- te da je Općinsko vijeće Davatelja koncesije dana --.--.2025. godine donijelo Odluku o davanju koncesije, KLASA: --, URBROJ: --, a kojom odlukom je kao ekonomski najpovoljnija ponuda odabrana ponuda oznake -- od --.--.2025. godine, ponuditelja --.

Ugovorne strane suglasno utvrđuju da se ovaj Ugovor sklapa na temelju izvršne Odluke Općinskog vijeća o davanju koncesije, KLASA: --, URBROJ: -- i ponude ponuditelja.

1. **PREDMET UGOVORA**

**Članak 2.**

Ovim Ugovorom Davatelj koncesije daje, a Koncesionar preuzima obvezu obavljanja koncesije – pružanja javne usluge sakupljanja komunalnog otpada na području Općine Krapinske Toplice.

Ovim Ugovorom se uređuju prava i obveze Davatelja koncesije i Koncesionara na temelju Odluke o davanju koncesije i primjenjivih propisa.

Ugovorne strane suglasno utvrđuju da javna usluga sakupljanja komunalnog otpada na području Općine Krapinske Toplice uključuje sljedeće usluge:

1. uslugu prikupljanja na lokaciji obračunskog mjesta korisnika usluge:
2. miješanog komunalnog otpada,
3. biootpada,
4. reciklabilnog komunalnog otpada i
5. glomaznog otpada jednom godišnje te
6. uslugu preuzimanja otpada u reciklažnom dvorištu i mobilnom reciklažnom dvorištu i
7. uslugu prijevoza i predaje otpada ovlaštenoj osobi.

Ugovorne strane suglasno utvrđuju da se u okviru javne usluge iz ovog članka Ugovora, koncesionaru daje na upravljanje reciklažno dvorište u naselju Vrtnjakovec, na adresi Vrtnjakovec 129B.

**Članak 3.**

Način i uvjeti pružanja javne usluge iz članka 2. ovog Ugovora određeni su Odlukom o načinu pružanja javne usluge sakupljanja komunalnog otpada na području Općine Krapinske Toplice od 07.02.2022. godine, KLASA: 363-02/21-01/0055, URBROJ: 2140-18-02-21-4 („Službeni glasnik Krapinsko-zagorske županije“, broj 4/22) i Odluke o izmjeni Odluke o načinu pružanja javne usluge sakupljanja komunalnog otpada na području Općine Krapinske Toplice od 27.03.2024. godine, KLASA: 363-01/24-01/02, URBROJ: 2140-18-02-24-4 („Službeni glasnik Krapinsko-zagorske županije“, broj 12/24) (u daljnjem tekstu: Odluka) te je Koncesionar je obvezan u izvršavanju ovog Ugovora pridržavati se odredbi Odluke, kao i svih njenih naknadnih izmjena i dopuna za vrijeme trajanja koncesije.

1. **ROK NA KOJI SE DAJE KONCESIJA**

**Članak 4.**

Koncesija se daje na rok od 5 godina, računajući od dana stupanja na snagu ovog Ugovora.

Rok davanja koncesije se može produžiti ako je produženje nužno kao posljedica izmjene Ugovora o koncesiji iz razloga propisanih Zakonom o koncesijama.

1. **OBVEZE KONCESIONARA**

**Članak 5.**

Koncesionar je dužan započeti s obavljanjem javne usluge koja je predmet ovog Ugovora stupanjem na snagu ovog Ugovora.

Koncesionar je suglasan da će najkasnije u roku od 3 (tri) mjeseca od dana stupanja na snagu ovog Ugovora, ostvariti sve preduvjete (uvjete) za punu primjenu ovog Ugovora.

Navedeni preduvjeti uključuju, ali se ne ograničavaju na:

* označavanje spremnika (čipiranje),
* prikupljanje Izjava korisnika usluga,
* podjela eventualno potrebnih dodatnih ili zamjenskih spremnika,
* uspostavljanje sustava naplate i
* druge slične usluge.

**Članak 6.**

Koncesionar je dužan uslugu koja je predmet ovog Ugovora pružati trajno i kvalitetno, odredbama Zakona o gospodarenju otpadom te Odluci iz stavka 1. ovog članka Ugovora, kao i drugim važećim pozitivnim zakonskim propisima iz područja predmeta Ugovora i pripadajućim podzakonskim aktima te aktima Općine Krapinske Toplice.

Koncesionar ne smije uskratiti pružanje usluge, osim u slučajevima nastupa okolnosti na koje Koncesionar ne može utjecati.

Ukoliko se steknu neočekivani uvjeti uslijed kojih bi pružanje usluge predstavljalo znatno opterećenje za Koncesionara, isti je zbog hitnosti dužan pružiti uslugu, a eventualna potraživanja s osnove otežanih uvjeta pružanja usluge sporazumno razriješiti s Davateljem koncesije.

**Članak 7.**

Koncesionar se obvezuje, sukladno članku 9. Odluke, bez naknade osigurati spremnike za prikupljanje komunalnog otpada iz članka 7. Odluke.

Koncesionar je dužan omogućiti korisniku javne usluge iz članka 6. Odluke predaju komunalnog otpada na obračunskom mjestu korisnika najmanje:

* tri puta mjesečno za miješani komunalni otpad,
* jednom tjedno za biootpad za korisnike usluge koji ne kompostiraju u vlastitom kućanstvu,
* jednom mjesečno za otpadni papir i karton,
* jednom mjesečno za otpadnu plastiku i metal,
* jednom godišnje za krupni/glomazni otpad bez naknade.

Koncesionar je dužan u reciklažnom dvorištu i mobilnom reciklažnom dvorištu zaprimati bez naknade i voditi evidenciju o zaprimljenom komunalnom otpadu od korisnika javne usluge kategorije kućanstvo s područja Davatelja koncesije.

Koncesionar je dužan tijekom trajanja ovog Ugovora osigurati rad mobilnog reciklažnog dvorišta u skladu s uvjetima propisanim Odlukom.

**Članak 8.**

Koncesionar je dužan obavještavati korisnike usluge o rasporedu odvoza otpada (sve kategorije otpada), rasporedu rada reciklažnog dvorišta i mobilnog reciklažnog dvorišta, načinu i rasporedu odvoza glomaznog otpada, svim promjenama vezanim uz odvoz otpada i sl., na način da takve informacije budu dostupne svima korisnicima njegove usluge.

Koncesionar se obvezuje provoditi i edukaciju korisnika usluga: upoznavanje korisnika usluga sa sustavom prikupljanja otpada, obvezom zaštite i očuvanja okoliša, i to putem plakata, medija, letaka i sl.

1. **NAKNADA ZA KONCESIJU**

**Članak 9.**

Koncesionar je dužan plaćati godišnju naknadu za koncesiju u iznosu od – EUR-a.

Godišnju naknadu za koncesiju Koncesionar se obvezuje uplaćivati dva puta godišnje, najkasnije u roku od 30 (trideset) dana od isteka polugodišta i to:

1. za razdoblje od 01.01. do 30.06. pojedine godine, naknada za koncesiju se plaća u roku 30 dana, odnosno do 30.07. iste godine te
2. za razdoblje od 01.07. do 31.12. pojedine godine, naknada za koncesiju se plaća u roku 30 dana, odnosno do 30.01. sljedeće godine.

U slučaju zakašnjenja u plaćanju godišnje naknade, Koncesionar plaća zakonsku zateznu kamatu.

Naknada za koncesiju se uplaćuje u korist Proračuna Općine Krapinske Toplice, IBAN: HR7824020061821200008, otvoren kod Erste banke, opis plaćanja „Naknada za koncesiju“.

Naknada za koncesiju prihod je Proračuna Općine Krapinske Toplice.

Ako Koncesionar ne plati naknadu za koncesiju u roku iz ovog članka Ugovora, svakom sljedećom uplatom, neovisno o tome što je Koncesionar označio da se tom uplatom plaća, smatra se da se najprije podmiruje zaostali dug po redoslijedu dospijeća i to tako da se prvo podmiruju troškovi, zatim iznos obračunate zakonske zatezne kamate i napokon iznos dospjele naknade za koncesiju.

**Članak 10.**

Ugovorne strane suglasno utvrđuju da se rokovi plaćanja naknade za koncesiju iz članka 9. ovog Ugovora smatraju bitnim uvjetom Ugovora te Davatelj koncesije zadržava pravo da u slučaju nepoštivanja istih jednostrano raskine ovaj Ugovor uz pravo potraživanja naknade štete koja bi uslijed toga nastala Davatelju koncesije.

1. **NAPLAĆIVANJE CIJENE JAVNE USLUGE**

**Članak 11.**

Koncesionar naplaćuje korisniku usluge cijenu javne usluge za predanu količinu miješanog komunalnog otpada razmjerno količini predanog otpada u obračunskom razdoblju, odnosno prema digitalnoj evidenciji broja odvoza otpada, zapremnini spremnika tj. volumenu predanog miješanog komunalnog otpada i udjelu korisnika usluge u korištenju spremnika.

1. **CJENIK JAVNE USLUGE**

**Članak 12.**

Ugovorne strane suglasno utvrđuju da je cijena obvezne minimalne javne usluge određena Odlukom, a da Koncesionar donosi cjenik javne usluge kojim se utvrđuje cijena za količinu predanog miješanog komunalnog otpada sukladno odredbama Zakona o gospodarenju otpadom i Odluci.

**Članak 13.**

Koncesionar je dužan donijeti cjenik iz članka 12. ovog Ugovora.

Cjenik se donosi za područje Općine Krapinske Toplice i sadrži cijenu u eurima za volumen preuzetog spremnika miješanog komunalnog otpada.

Koncesionar je dužan, prije primjene cjenika odnosno primjene izmjene cjenika, zatražiti suglasnost izvršnog tijela (općinskog načelnika) Općine Krapinske Toplice.

Zahtjev za pribavljanje suglasnosti na cjenik ili izmjenu cjenika sadrži:

1. prijedlog cjenika s obrazloženjem cijene i izmjene cijene
2. procjenu iznosa prosječnog računa sukladno prijedlogu cjenika, koji bi korisnik usluge bio dužan platiti davatelju usluge u obračunskom razdoblju prema odabranom kriteriju obračuna količine otpada
3. izjavu osobe odgovorne za zastupanje davatelja usluge da je prijedlog cjenika u skladu sa Zakonom o gospodarenju otpadom i Odlukom Davatelja koncesije
4. izvješće o provedenom savjetovanju s javnošću
5. prijedlog datuma početka primjene cjenika
6. podatak o postotku promjene cijene u odnosu na važeću cijenu te razloge promjene cijene s obrazloženjem.

Općinski načelnik je dužan, prije nego je dana suglasnost na prijedlog cjenika odnosno prijedlog izmjene cjenika, provjeriti da je prijedlog cjenika u skladu sa Zakonom o gospodarenju otpadom te da predložene cijene potiču korisnika usluge da odvojeno predaje reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad, te se o provjerenom očitovati.

Koncesionar je dužan očitovanje iz stavka 5. ovog članka i suglasnost iz stavka 3. ovog članka objaviti u Službenom glasniku Krapinsko-zagorske županije i na svojim mrežnim stranicama te obavijestiti korisnika usluge o cjeniku i izmjeni cjenika 15 dana prije dana primjene cjenika i u istom roku cjenik dostaviti Ministarstvu.

1. **EVIDENCIJA O PREUZETOJ KOLIČINI OTPADA**

**Članak 14.**

Koncesionar je dužan voditi evidenciju o preuzetoj količini otpada od pojedinog korisnika usluge u obračunskom razdoblju prema kriteriju količine otpada odnosno volumenu spremnika i broju odvoza.

1. **IZVJEŠĆE O RADU**

**Članak 15.**

Koncesionar je dužan izvješće o radu podnijeti Općinskom vijeću Općine Krapinske Toplice do 31. ožujka tekuće godine za prethodnu kalendarsku godinu i dostaviti ga Ministarstvu sukladno članku 69. stavku 4. Zakona o gospodarenju otpadom, kao i na zahtjev Davatelja koncesije.

1. **PRAVA I OBVEZE DAVATELJA KONCESIJE**

**Članak 16.**

Davatelj koncesije ima mogućnost tražiti od Koncesionara izmjenu cijena ukoliko je iz dostavljenih izvještaja Koncesionara ili provedenih revizija poslovanja Koncesionara od strane Davatelja koncesije utvrđeno da Koncesionar ostvaruje značajnije prihode od stvarnih troškova poslovanja.

**Članak 17.**

Davatelj koncesije ima pravo nadzirati način obavljanja komunalnih usluga za koje je dana koncesija, te Koncesionara upozoravati na uočene nedostatke i tražiti da usluge budu izvršene sukladno odredbama ovoga Ugovora.

**Članak 18.**

Davatelj koncesije se obvezuje odmah nakon sklapanja ovog Ugovora predati Koncesionaru na upravljanje reciklažno dvorište u naselju Vrtnjakovec, na adresi Vrtnjakovec 129B, a kojim reciklažnim dvorištem Koncesionar upravlja za vrijeme trajanja koncesije pažnjom dobrog gospodarstvenika.

**Članak 19.**

Davatelj koncesije je odgovoran za obračun i naplatu naknade za koncesiju.

1. **ODREDBE O PODUGOVORU**

**Članak 20.**

Koncesionar može s trećim osobama sklopiti podugovor radi pružanja pojedinih usluga iz ovog Ugovora u manjem opsegu, a sve u skladu s odredbama članka 68. stavak 3. Zakona o gospodarenju otpadom.

Podugovor se može sklopiti sukladno odredbama iz članaka 68. i 69. Zakona o koncesijama te odredbama ovog Ugovora.

Podugovor s trećim osobama ne može se sklopiti s ciljem neopravdanog izbjegavanja izvršenja ugovornih obveza koncesionara.

Podugovor se ne može sklopiti na rok dulji od roka na koji je sklopljen ugovor o koncesiji.

Sukladno članku 69. stavak 9. Zakona o koncesijama, sudjelovanje podugovaratelja ne utječe na odgovornost koncesionara za provedbu ugovora o koncesiji. Koncesionar je odgovoran za postupke, neispunjenje obveza i nemar svih svojih podugovaratelja i njihovih stručnjaka, zastupnika ili zaposlenika, kao da su to postupci, neispunjenje obveza i nemar Izvođača, njegovih stručnjaka, zastupnika ili zaposlenika.

Podugovaranjem se ne stvaraju ugovorne obveze između podugovaratelja i davatelja koncesije, osim kada je primjenjivo, u dijelu plaćanja naknade za koncesiju.

**Članak 21.**

Koncesionar može tijekom izvršenja ugovora o koncesiji podnijeti pisani zahtjev davatelju koncesije za:

1. promjenu podugovaratelja,
2. uvođenje jednog ili više novih podugovaratelja neovisno o tome je li prethodno dio ugovora o koncesiji dao u podugovor ili ne,
3. preuzimanje izvršenja dijela ugovora o koncesiji, kojeg je prethodno dao u podugovor.

U zahtjevu iz stavka 1. ovog članka Ugovora Koncesionar dostavlja Davatelju koncesije podatke o podugovaratelju i o dijelu ugovora odnosno javne usluge koja se daje u podugovor.

Zahtjev iz ovog članka Ugovora Koncesionar se obvezuje predati pravodobno, vodeći računa o roku u kojem Davatelj koncesije odlučuje o zahtjevu te vodeći račun o rokovima izvršenja javne usluge koja je predmet ovog Ugovora kao i o učestalosti pružanja pojedinih usluga koje su dio javne usluge, a koje su predmet podugovaranja ili koje Koncesionar namjerava dati u podugovor.

Prije odobravanja zahtjeva iz ovog članka Ugovora, Koncesionar se obvezuje Davatelju koncesije na pisani zahtjev, dostaviti važeće dokumente kojima se dokazuje da novi podugovaratelj:

* nije u situacijama koje predstavljaju osnove za isključenje gospodarskog subjekta iz Dokumentacije za nadmetanje, a koje su u postupku davanja koncesije koji je prethodio sklapanju ovog ugovora bili naznačeni i za podugovaratelje,
* ispunjava uvjete sposobnosti gospodarskog subjekta iz Dokumentacije za nadmetanje, a koji uvjeti su primjenjivi na podugovaratelja.

Koncesionar se obvezuje tražene dokaze, informacije i podatke dostaviti u primjerenom roku koji mu odredi Davatelj koncesije.

Davatelj koncesije odbit će zahtjev iz ovog članka Ugovora, ako se Koncesionar u postupku davanja koncesije radi dokazivanja uvjeta sposobnosti gospodarskog subjekta oslonio na sposobnost podugovaratelja čiju promjenu traži, a novi podugovaratelj ne ispunjava navedene uvjete sposobnosti ili ako postoje osnove za isključenje novog podugovaratelja.

Davatelj koncesije odbit će zahtjev iz ovog članka Ugovora, ako se Koncesionar u postupku davanja koncesije radi dokazivanja uvjeta sposobnosti gospodarskog subjekta oslonio na sposobnost podugovaratelja čiji ugovor planira preuzeti, a koncesionar samostalno ne posjeduje takvu sposobnost.

Davatelj koncesije može odbiti zahtjev iz ovog članka Ugovora i po drugim osnovama.

Promjena podugovaratelja, preuzimanje izvršenja dijela ugovora o koncesiji kojeg je prethodno dao u podugovor ili uvođenje novog/ih podugovaratelja bez odobrenja Davatelja koncesije predstavlja kršenje ugovornih obveza od strane Koncesionara te Davatelj koncesije ima pravo raskinuti ovaj Ugovor jednostranom pisanom izjavom, koju će bez odgode dostaviti Koncesionaru i ima pravo naplatiti jamstvo za provedbu ovog Ugovora.

Davatelj koncesije odlučuje o zahtjevu iz ovog članka Ugovora u roku od 30 dana od dana zaprimanja urednog zahtjeva sa svim dokazima.

Davatelj koncesije se obvezuje koncesionaru bez odgode dostaviti suglasnost ili pisanu obavijest o odbijanju zahtjeva navodeći razloge odbijanja.

Na podugovor osim odredbi Zakona o koncesijama na odgovarajući se način primjenjuju odredbe posebnih zakona.

Koncesionar se obvezuje, u roku od 10 dana od dana sklapanja podugovora, dostaviti Davatelju koncesije podugovor.

Davatelj koncesije može provjeriti postojanje razloga za isključenje iz članaka 24. Zakona o koncesijama te zatražiti od koncesionara zamjenu podugovaratelja.

1. **JAMSTVO ZA PROVEDBU UGOVORA**

**Članak 22.**

Ugovorne strane suglasno utvrđuju da je Koncesionar prije sklapanja ovog Ugovora dostavio Davatelju koncesije jamstvo za provedbu ugovora u obliku *zadužnice/ ili bjanko zadužnice* u iznosu od *–* EUR-a koje jamstvo ostaje kod Davatelja koncesije za cijelo vrijeme trajanja koncesije.

Jamstvo za provedbu ugovora mora važiti tijekom cijelog trajanja Ugovora.

U slučaju da Koncesionar dostavi jamstvo za provedbu Ugovora čiji je rok valjanosti kraći od roka na koji se daje koncesija odnosno sklapa Ugovor, Koncesionar je dužan prije isteka valjanosti jamstva, dostaviti novo jamstvo.

U slučaju da Koncesionar ne postupi u skladu s obvezom iz prethodnog stavka ovog članka Ugovora, Davatelj koncesije će ukinuti Odluku o davanju koncesije te raskinuti Ugovor.

Davatelj koncesije se obvezuje instrument osiguranja iz stavka 1. ovog članka Ugovora pohraniti na prikladnom mjestu i čuvati za vrijeme trajanja Ugovora u skladu sa Zakonom o koncesijama.

1. **IZMJENE UGOVORA**

**Članak 23.**

Ugovor se može izmijeniti u slučajevima i na načine propisane Zakonom o koncesijama.

Izmjene ovog Ugovora nisu dopuštene u slučaju bitnih izmjena Ugovora iz članka 63. Zakona o koncesijama.

Davatelj koncesije i Koncesionar pristupit će usklađenju (izmjenama) ovog Ugovora u slučajevima:

* + izmjena zakonskih propisa kojima je reguliran predmet koncesije ili/i
	+ presudama nadležnih tijela (Ustavni sud, Visoki Upravni sud i drugih tijela nadležnih za primjenu zakonskih propisa kojima je reguliran predmet koncesije).
1. **PRESTANAK KONCESIJE**

**Članak 24.**

Koncesija sukladno Zakonu o koncesijama prestaje:

1. ispunjenjem zakonskih uvjeta,
2. raskidom ugovora o koncesiji zbog javnog interesa,
3. jednostranim raskidom ugovora o koncesiji,
4. pravomoćnošću sudske odluke kojom se ugovor o koncesiji utvrđuje ništetnim ili se poništava
5. u slučajevima određenima ovim Ugovorom o koncesiji,
6. u slučajevima određenima posebnim zakonom,
7. sporazumnim raskidom u drugim slučajevima, osim onih za koje je propisan razlog za jednostrani raskid.

U slučajevima prestanka koncesije ili isteka iste, Koncesionar se obvezuje Davatelju koncesije u elektroničkom obliku ustupiti bez naknade bazu podataka o korisnicima usluge na daljnje korištenje.

1. **RASKID UGOVORA**

**Članak 25.**

Ugovor se može raskinuti u skladu sa Zakonom o koncesijama.

Davatelj koncesije može jednostrano raskinuti ugovor o koncesiji u sljedećim slučajevima:

1. ako Koncesionar nije platio naknadu za koncesiju više od dva puta uzastopno ili općenito neuredno plaća naknadu za koncesiju,
2. ako Koncesionar ne pruža javne usluge prema pravilima struke, odnosno prema standardima kako su utvrđeni ugovorom o koncesiji, posebnim zakonom i drugim propisima kojima se uređuje predmet koncesije
3. ako Koncesionar ne provodi mjere i radnje nužne radi zaštite općeg, odnosno javnog dobra, te radi zaštite prirode i kulturnih dobara,
4. ako je Koncesionar dao netočne podatke u ponudi temeljem kojih se utvrđivalo ispunjenje uvjeta sposobnosti određenih u dokumentaciji za nadmetanje,
5. ako Koncesionar svojom krivnjom ne započne s izvršavanjem ugovora o koncesiji ili njegovog dijela u ugovorenom roku,
6. ako Koncesionar obavlja i druge radnje u suprotnosti s ugovorom o koncesiji ili propušta obaviti dužne radnje utvrđene ugovorom o koncesiji,
7. ako je Koncesionar prenio na treću osobu svoja prava iz ugovora o koncesiji suprotno odredbama Zakona o koncesijama i ugovora o koncesiji,
8. ako Koncesionar ne dostavi novi odgovarajući instrument osiguranja kojeg Davatelj koncesije zatraži na temelju članka 55. stavka 10. Zakona o koncesijama,
9. ako se dogodi izmjena ugovora o koncesiji koja bi zahtijevala provedbu novog postupka davanja koncesije,
10. ako je u vrijeme donošenja odluke o davanju koncesije iz čl. 36. i 49. Zakona o koncesijama postojao razlog za isključenje Koncesionara iz članka 24.,
11. u drugim slučajevima u skladu s odredbama ugovora o koncesiji i odredbama zakona kojima se uređuje opći upravni postupak.

**Članak 26.**

Prije jednostranog raskida Ugovora, Davatelj koncesije mora prethodno pisanim putem upozoriti Koncesionara o takvoj svojoj namjeri te mu odrediti primjereni rok za otklanjanje razloga za raskid Ugovora i za izjašnjavanje o tim razlozima.

Ako Koncesionar ne otkloni razloge za raskid Ugovora u roku iz prethodnog stavka ovoga članka Ugovora, Davatelj koncesije raskinut će Ugovor.

U slučaju jednostranog raskida Ugovora od strane Davatelja koncesije, Davatelj koncesije ima pravo na naknadu štete koju mu je prouzročio Koncesionar u skladu s općim odredbama obveznog prava.

U slučaju jednostranog raskida Ugovora, je dužan obavljati uslugu do izbora novog koncesionara.

**Članak 27.**

Koncesionar može od Davatelja koncesije zatražiti raskid Ugovora zbog opravdanih razloga određenih posebnim zakonom.

Na zahtjev Koncesionara, Davatelj koncesije ukida odluku o davanju koncesije i odlukom raskida Ugovora.

U odluci o raskidu Ugovora moraju biti navedeni i obrazloženi razlozi raskida i određen iznos štete ako je Davatelju koncesije nastala šteta radnjama Koncesionara.

Ukoliko Koncesionar raskine Ugovor prije isteka vremena na koji je sklopljen, dužan je osigurati nesmetano obavljanje usluge koja je predmet ovog Ugovora do izbora novog koncesionara.

Koncesionar zadržava pravo da u slučaju neprihvaćanja zahtjeva za promjenom ugovorenih cijena, raskine ovaj Ugovor o koncesiji.

Koncesionar će Davatelju koncesije, u slučaju nastupa okolnosti iz ovog članka Ugovora, dostaviti pisanu obavijest o raskidu Ugovora, prilikom čega otkazni rok u tom slučaju traje do izbora novog Koncesionara.

1. **ZAVRŠNE ODREDBE**

**Članak 28.**

Ugovorne strane suglasno utvrđuju da je ovaj Ugovor sastavljen u skladu s Odlukom o davanju koncesije.

**Članak 29.**

Ugovorne strane suglasno utvrđuju da je sastavni dio ovog Ugovora:

* Odluka o načinu pružanja javne usluge sakupljanja komunalnog otpada na području Općine Krapinske Toplice od 07.02.2022. godine, KLASA: 363-02/21-01/0055, URBROJ: 2140-18-02-21-4 („Službeni glasnik Krapinsko-zagorske županije“, broj 4/22) i
* Odluka o izmjeni Odluke o načinu pružanja javne usluge sakupljanja komunalnog otpada na području Općine Krapinske Toplice od 27.03.2024. godine, KLASA: 363-01/24-01/02, URBROJ: 2140-18-02-24-4 („Službeni glasnik Krapinsko-zagorske županije“, broj 12/24) i sve buduće izmjene
* Odluka o davanju koncesije od --.--.2025., KLASA: --, URBROJ: --
* Dokumentacija za nadmetanje
* Ponuda Koncesionara.

**Članak 30.**

Na sve ono što nije uređeno odredbama ovog Ugovora i Dokumentacijom za nadmetanje, primjenjuju se odredbe Zakona o koncesijama, odredbe mjerodavnih propisa koji uređuju gospodarenje otpadom te odredbe propisa kojima se uređuju obvezni odnosi.

**Članak 31.**

Ugovorne strane suglasno utvrđuju da će sve sporove proizašle iz ovog Ugovora rješavati sporazumno, a ukoliko to neće biti moguće, ugovara se mjesna nadležnost stvarno nadležnog suda prema sjedištu Davatelja koncesije.

**Članak 32.**

Ovaj Ugovor stupa na snagu danom sklapanja Ugovora i traje do isteka roka na koji je dana koncesija.

U slučaju da Ugovorne strane nisu ovaj Ugovor potpisale istodobno, smatra se da je Ugovor sklopljen na dan potpisa zadnje Ugovorne strane.

**Članak 33.**

Ovaj Ugovor sastavljen je u pet (5) istovjetnih primjeraka od kojih svaka Ugovorna strana zadržava dva (2) primjerka za svoje potrebe, dok se jedan (1) primjerak od strane Davatelja koncesije dostavlja Ministarstvu financija.

KLASA: \_\_\_\_\_\_\_\_\_\_\_\_\_\_

URBROJ: \_\_\_\_\_\_\_\_\_\_\_\_\_

|  |  |
| --- | --- |
| **Za Davatelja koncesije:**\_\_\_\_\_\_\_\_\_\_\_\_\_\_\_\_\_Gordana Jureković, općinska načelnicaU Krapinskim Toplicama, \_\_\_\_\_\_.2025.  | **Za Koncesionara:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, direktorU \_\_\_\_\_\_\_\_\_\_\_\_, \_\_\_\_\_\_\_.2025. |